Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 93/15/5505	Liptovský Mikuláš, 24.7.2015
EEČ : 2-39-233-2015

U Z N E S E N I E

Trestná vec:	obvinený XXXXX 
Prečin:	Skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: konateľ
Ako konateľ spoločnosti XXXXX, s. r. o. Liptovský Mikuláš, Dr. A. Stodolu 1749/C3, IČO: XXXXX, DIČ: XXXXX, IČ DPH: XXXXX, dňa 25. 04. 2012 na Daňovom úrade Žilina Liptovský Mikuláš podal daňové priznanie k DPH za zdaňovacie obdobie prvý štvrťrok 2012, v ktorom nevyplnil položku „Dodanie tovaru a služby podľa § 8 a § 9“ v riadkoch 01-04, pričom v rozpore s § 19 ods. 1 zákona č. 222/2004 Z. z. o dani z pridanej hodnoty nepriznal DPH v celkovej výške 1.551,94 € zo zdaniteľného obchodu uskutočneného pre odberateľa - spoločnosť LESKO, s. r. o. Kamenie 195, Podtureň, IČO: 36690147 v zmysle odberateľskej faktúry 001/2012 z 19. 03. 2012 znejúcu na sumu 9.311,64 € spolu s 20 % DPH vo výške 1.551,94 € za dodanie smrekovej guľatiny, čím skrátil DPH za označené zdaňovacie obdobie vo výške 1.551,94 €. 

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ, Odboru kriminálnej polície Liptovský Mikuláš v konaní sp. zn. ORP-XXXXX-VYS-LM-2015 uznesením z 18. 02. 2015 vzniesol obvinenie XXXXX za prečin skrátenia dane a poistného podľa § 276 ods. 1 Trestného zákona za skutok, ktorý je uvedený vo výrokovej časti tohto uznesenia. 
V rámci následnej realizovaného dokazovania obvinený sa vyjadril k skutku, priznal sa k jeho spáchaniu, konanie oľutoval. Vyšetrovateľovi deklaroval záujem uhradiť daňový nedoplatok a následne doložil vyšetrovateľovi doklad o úhrade daňového nedoplatku zo dňa 13. 07. 2015 vo výške 1.551,94 €. 
Vyšetrovateľ úhradu daňového dlhu vzniknutého titulom krátenia vlastnej daňovej povinnosti spoločnosti XXXXX, s. r. o. preveril u správcu dane, o čom v spise urobil úradný záznam zo dňa 17. 07. 2015. Ako z tohto úradného záznamu vyplýva, daňový dlh bol v plnom rozsahu uhradený. Skutok obvineného (vrátane výšky krátenej dane)  je preukázaný v spise predovšetkým listinnými dôkazmi predloženými správcom dane, poukazujem predovšetkým na Protokol z daňovej kontroly sp. zn. 9513401/5/2073232/2014 a podporne aj výsluchom svedka XXXXX - druhého konateľa spoločnosti XXXXX, s. r. o. 
Keďže obvinený dodatočne splatnú daňovú povinnosť daňového subjektu XXXXX, s. r. o. splnil, vzťahuje sa na prípad ustanovenie § 86 ods. 1 písm. e/ Trestného zákona. Podľa neho trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu. 
O termíne preštudovania vyšetrovacieho spisu bol obvinený zo strany vyšetrovateľa vyrozumený 15. 07. 2015. 
Pre úplnosť dodávam, že aktuálne znenie ustanovenia § 86 ods. 1 písm. e/ Trestného zákona bolo aplikované v danom prípade s poukazom na ustanovenie § 2 ods. 1 Trestného zákona. V zmysle tohto ustanovenia trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. 
Keďže ustanovenie § 86 ods. 1 písm. e/ Trestného zákona v znení účinnom v čase spáchania skutku neupravovalo možnosť zániku trestnosti aj vo vzťahu k trestnému činu skrátenia dane a poistného podľa § 276, avšak nové znenie tohto ustanovenia, účinné od 30. 09. 2012 takú možnosť pripúšťa, je nová právna úprava Trestného zákona v tomto smere pre páchateľa priaznivejšia, a preto bola pre prípad aplikovaná. 
Obvinený doposiaľ bol jedenkrát súdne trestaný, hľadí sa na neho, ako keby nebol odsúdený. 
Vzhľadom na vyššie uvedené, bolo potrebné konštatovať záver o zániku trestnosti činu, ktorý sa obvinenému kládol za vinu a rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jozef Gondžur
prokurátor